Polisieman se vrou voor hom verkragArgieffoto: SAPD Konst. Noloyiso Rwexana, woordvoerder van die polisie, het aan Maroela Media gesê die egpaar is omstreeks 03:00 Woensdagoggend in hul huis in Mandela Park, Khayelitsha oorval, waarna die vrou glo verkrag is. Rwexana het gesê die polisie ondersoek ŉ saak van huisroof en verkragting. Niemand is nog in hegtenis geneem in verband met die voorval nie. Volgens die Daily Voice het die egpaar wakker geskrik toe die twee inbrekers flitsligte in hul gesigte geskyn het. Die polisiebeampte se broer het aan die koerant gesê die inbrekers het geweet sy broer is ŉ polisiebeampte en het hom vir sy dienspistool gevra. “Toe hulle dit nie kon vind nie, het hulle ŉ vuurwapen teen sy kop gedruk en sy vrou beveel om haar klere uit te trek, waarna hulle haar om die beurt verkrag het terwyl hy moes toekyk.” Volgens die berig het die inbrekers ŉ skroewedraaier teen die polisiebeampte se oog gedruk. “Hulle het vir hom gesê hulle doen dit omdat hulle weet hy is ŉ polisiebeampte en sy werk hulle pla.” Die verdagtes het met selfone, beursies, klere en vleis gevlug. Rwexana het ŉ beroep gedoen op enigiemand wat die polisie met die ondersoek kan bystaan, om ao. Esterhuizen te kontak by 021 363 9024.